I. Objecte del Dictamen i intervenció d'aquesta Comissió
De conformitat amb el que preveu l'article 8.2.b) i a l'empara de l'article 10.1 de la Llei 5/2005, de 2 de maig, reguladora d'aquesta Comissió Jurídica Assessora, la consellera de Salut li tramet el Projecte de decret de modificació del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada, per tal que n'emeti el dictamen preceptiu.
Es tracta, per tant, d'un Projecte de disposició de caràcter general i, d'acord amb el primer precepte esmentat, correspon a aquest òrgan consultiu dictaminar amb caràcter preceptiu.
L'abast de la intervenció de la Comissió Jurídica Assessora en aquesta mena d'expedients suposa, segons s'ha reiterat en diversos dictàmens (223/03, 157/05, 182/05, 238/06 i 299/06, entre d'altres), l'examen dels aspectes competencials, així com l'habilitació del Govern; la verificació dels tràmits procedimentals previstos en la llei, especialment, l'anàlisi de la legalitat, i, finalment, la formulació, si escau, de suggeriments respecte del text del Projecte per tal de millorar-ne la qualitat.
Aquest plantejament, tot i ser exacte, en el present cas té una projecció molt limitada, atès que el que se sotmet a consideració, tot i ser de naturalesa normativa, només té per objecte la modificació de l'esmentat Decret 407/2006, de 24 d'octubre, que, com es veurà, és d'abast molt limitat.
Les circumstàncies i la identitat sectorial de la norma objecte d'atenció amb la que modifica, sense que contingui cap modificació substantiva, justifiquen no solament tenir present el Dictamen 323/06, que va evacuar aquest òrgan amb motiu de l'examen del Decret que ara es proposa modificar, sinó fins i tot reiterar-lo quan sigui necessari.
La referència competencial es va valorar en el citat Dictamen 323/06, en el qual es considerava que aquell Projecte creava uns òrgans que s'inscriuen en l'àmbit formatiu, i que, per tant, ultrapassa la competència merament organitzativa, especialment si es té en compte que l'Estatut estableix una regulació específica per a aquesta matèria en configurar, en l'article 162.3.e), com a competència compartida la relativa a 'la formació del personal que presta serveis en el sistema sanitari públic'.
D'acord amb això, en aquest àmbit i segons l'article 111 de l'Estatut, 'corresponen a la Generalitat la potestat legislativa, la potestat reglamentària i la funció executiva, en el marc de les bases que fixi l'Estat com a principis o mínim comú normatius en normes amb rang de llei [...]'.
D'altra banda, també és oportú tenir present que el Projecte s'inscriu en el marc de la Llei 44/2003, de 21 de novembre, d'ordenació de les professions sanitàries, que regula, a banda d'altres tipologies de formacions, les de caràcter continuat en el capítol IV, com es va exposar en el Dictamen 323/06.
El Projecte de modificació del Decret 407/2006 no planteja cap problema quant a l'habilitació del Govern per aprovar-lo, com tampoc no el plantejava aquell del qual no és més que una mera modificació poc rellevant.
En tot cas, és suficient recordar que li correspon la potestat reglamentària (article 68.1 de l'Estatut i articles 3.2, 26.e) i 37.1 de la Llei 13/2008, de 5 de novembre, de presidència de la Generalitat i del Govern) i, per tant, haurà d'adoptar la forma de decret segons l'article 40.1 de la Llei esmentada.
La tramitació del Projecte ha seguit tenint presents els preceptes que regulen l'elaboració o la modificació de les disposicions generals previstes en el títol IV de la Llei 13/1989, d'aplicació al cas sobre el qual es dictamina, atès que els actes d'instrucció s'han realitzat sota la vigència d'aquesta Llei.
La Direcció de l'Institut d'Estudis de la Salut, a l'empara de les funcions relatives a la formació continuada previstes en l'article 71.d) de la Llei 15/1990, de 9 de juliol, d'ordenació sanitària, promou (com a centre directiu a l'efecte de l'article 63.1 de la Llei 13/1989) el Projecte amb una memòria justificativa de la necessitat i l'oportunitat de les mesures modificatives del Decret.
L'informe econòmic (d'acord, també, amb l'esmentat article 63 de la Llei 13/1989) conté l'afirmació que la modificació del Decret no suposa cap increment de despeses, la qual cosa és coherent amb les consideracions que sobre aquest particular es varen fer en la memòria econòmica emesa en ocasió del Decret que ara es modifica, motiu pel qual en l'informe actual s'adjunta una còpia d'aquell Informe de data 16 de març de 2006.
Sobre això, aquesta Comissió Jurídica Assessora ja va dir, en el Dictamen 323/06, 'que les despeses que es derivin de l'estructura administrativa del Consell seran ateses pel personal de l'Institut d'Estudis de la Salut.
Pel que fa a les despeses o les dietes per assistències, es diu que estan consignades en els pressupostos de l'Institut per al pagament dels membres del Consell Català d'Especialitats en Ciències de la Salut.
Finalment, pel que fa a altres possibles necessitats, estableix que també seran ateses pel pressupost de l'esmentat Institut.
Aquesta Comissió ha insistit en el sentit que l'informe econòmic requerit per la norma no pretén satisfer una exigència formal, sinó que el que busca és una reflexió en termes de quantificació econòmica, així com dels efectes des del punt de vista del cost-benefici.
Afirmar que no hi haurà un increment de despesa, o que aquestes seran ateses pels pressupostos de l'Institut, no satisfà l'exigència de la norma'.
Si bé en aquell Dictamen es va afegir que 'aquesta deficiència no compromet la fonamentació de la norma', amb més raó es pot relativitzar en el present cas.
Això no obstant, es troba a faltar una explicació més detallada en aquest Informe del Projecte de modificació ateses les consideracions que es varen fer en ocasió d'aquell Projecte que es transformà en el Decret que ara es proposa modificar.
El Projecte ha estat objecte d'informació pública, amb la qual cosa s'ha acomplert, d'una manera suficient, l'article 64 de la Llei 13/1989.
En efecte, per Edicte de 4 de març de 2008, es va sotmetre a informació pública, segons consta en la publicació del Diari Oficial de la Generalitat de Catalunya núm. 5087, i a un extens tràmit d'audiència a diverses entitats (segons consta en l'expedient i són relacionades en l'antecedent 4), el resultat de la qual ha estat degudament valorada.
A més, han tingut coneixement del Projecte els diversos departaments de la Generalitat.
En l'expedient consta també l'informe preceptiu d'impacte de gènere exigit per la Llei 4/2001, de 9 d'abril, modificadora de l'article 63.2.d) de la Llei 13/1989, emès per l'Institut Català de les Dones, que és el competent per a fer-ho, segons l'Acord de Govern de 15 de maig de 2001.
En aquest Informe es fan dues observacions: es proposa que es revisin els termes androcèntrics i que s'addicioni a l'article 1, que modifica l'article 2.2 del Decret 407/2006, un apartat que digui 'per assolir la paritat de gènere es garantirà la presència equilibrada de dones i homes en la seva composició i posterior renovació'.
Aquesta proposta és rebutjada, atès que l'article 2.3 del Decret 407/2006, el qual no és objecte de modificació, ja conté aquesta pretensió.
En un sentit similar, es proposa addicionar en la disposició transitòria primera un apartat que prevegi que les propostes han de vetllar per respectar el principi de presència equilibrada de dones i homes en la seva constitució; proposta que és incorporada.
Encara queda per fer una referència a dos informes: el de la Direcció General de Modernització de l'Administració, i el del Consell de Treball, Econòmic i Social de Catalunya, ambdós emesos amb caràcter favorable.
Pel seu caràcter, el segon mereix algun comentari.
Aquest Informe ha estat emès preceptivament d'acord amb l'article 2.1.a), apartat segon, de la Llei 7/2005, de 8 de juny, de l'esmentat Consell, i l'article 24 del seu Reglament, aprovat pel Decret 43/2008, de 20 de febrer.
Respecte del text que examina, proposa que s'afegeixi a la composició del Plenari una persona en representació del departament competent en matèria de formació per a l'ocupació i una altra en representació de les organitzacions sindicals i empresarials més representatives del sector sanitari.
Ambdues propostes es desestimen per considerar, la primera, que els departaments que han de formar part del Plenari són els que tenen assignades competències en matèria educativa, 'tant de formació professional com universitària i que actualment són els departaments d'Educació i d'Innovació, Universitats i Empresa; la segona per entendre que els objectius de la formació continuada guarden relació amb el 'món professional', que en l'àmbit sanitari és representat pels col·legis i les societats científiques ['] de manera que 'segons l'Institut d'Estudis de la Salut' se situen en un àmbit ['] diferent del que és propi del món de les relacions laborals i de la negociació sindical'.
Finalment, es proposa una clarificació de la disposició transitòria tercera que és incorporada.
L'advocada en cap de l'Assessoria Jurídica del Departament de Salut posa de manifest que no hi consta l'informe d'avaluació de l'impacte de les mesures proposades, que preveu l'article 4 del Decret 106/2008, de 6 de maig, de mesures per a l'eliminació de tràmits i la simplificació de procediments per a facilitar l'activitat econòmica.
Entre d'altres raons explicatives, exposa que l'objecte del Projecte no queda inclòs en l'àmbit d'aplicació del Decret 407/2006.
Aquesta Comissió és del parer que aquesta exclusió de l'àmbit resulta especialment certa, no tant pel contingut del Decret que es modifica sinó pel contingut de la modificació pròpiament dita.
El procediment acaba amb l'informe emès per l'advocada en cap del Departament de Salut d'acord amb allò establert en l'article 65.1 de la Llei 13/1989, segons la qual les propostes de disposicions generals han d'ésser sotmeses a l'informe dels serveis jurídics del Departament.
Finalment, consta en l'expedient examinat que el Consell Tècnic ha informat sobre el Projecte, el 18 de novembre de 2008, d'acord amb el que exigeix l'article 8.1.a) del Decret 128/2005, de 21 de juny, que aprova el Reglament de l'esmentat Consell Tècnic, segons queda acreditat amb el certificat pertinent.
El Projecte sotmès a consideració i dictamen consta d'un preàmbul, tres articles, tres disposicions transitòries, una disposició derogatòria i una de final.
El Decret 407/2006, de 24 d'octubre, que es modifica, va regular la creació del Consell Català de Formació Continuada de les Professions Sanitàries i dels consells tècnics de formació continuada.
Aquests òrgans es varen crear, com reitera la memòria, per establir els mecanismes que garanteixin la coordinació i l'homogeneïtat de les estructures d'acreditació i la gestió de les institucions de formació continuada, així com els programes i les activitats de les diferents professions sanitàries.
L'objecte de la modificació és, segons l'exposició de motius, el següent: a) Revisar la composició del Plenari del Consell prevista en l'article 2.2, per tal d'adequar la composició a l'organització actual del Govern de la Generalitat, pel que fa a la representació dels departaments amb competència en matèria de formació universitària i de formació professional; b) Augmentar la presència dels professionals d'infermeria i de farmàcia en el Consell Plenari, amb la finalitat 'd'equilibrar-la amb la del col·lectiu mèdic'; c) Per tal de compatibilitzar la constitució del Plenari del Consell Català de Formació Continuada, del qual han de formar part, entre d'altres membres, una o un representant de cada consell tècnic de formació continuada de les professions sanitàries, i que aquest òrgan pugui proposar la constitució dels consells tècnics de formació continuada, 'cal establir un període transitori per tal que, mentre no es constitueixin els consells tècnics de formació continuada, els col·legis professionals o, en el seu cas, les associacions professionals més representatives de les professions sanitàries no subjectes a col·legiació puguin designar els seus representants per a la seva integració en el Plenari del Consell'.
Aquests consells tècnics, una vegada constituïts a proposta del Consell Català de Formació Continuada, han de ratificar o, si escau, substituir els membres designats per aquestes entitats, per a una integració efectiva en el Plenari del Consell.
D'altra banda, es considera que cal ampliar el termini previst en el Decret 407/2006, perquè el Consell Català formuli les propostes de constitució dels consells tècnics.
La proposta de text articulat respon a la regulació d'aquests aspectes, que, com es veurà, per la seva simplicitat no requereixen cap comentari rellevant.
Així, l'article 1 modifica l'article 2.2 del Decret 407/2006, relatiu a la composició del Plenari del Consell Català de Formació Continuada, per tal d'ampliar-lo i adequar-lo en els termes i la finalitat exposats.
L'article 2 conté una mera adequació numèrica, atès que transforma la disposició addicional única del Decret 407/2006, en disposició addicional primera, ja que l'article 3 addiciona una disposició addicional segona a l'esmentat Decret, amb la finalitat que el Consell Tècnic de Formació Mèdica Continuada (regulat pel que fa a la composició, l'estructura i les normes de funcionament a l'Ordre de 29 de desembre de 1989) i el Consell Tècnic de Formació Farmacèutica (regulat per l'Ordre de 9 de febrer de 2001) hagin d'adequar el seu règim al que pugui establir 'd'acord amb l'article 1.2.c) del Decret 407/2006' el Consell Català de Formació Continuada de les Professions Sanitàries.
Com s'ha dit, hi ha tres disposicions transitòries.
La primera estableix que, en el termini de tres mesos a partir de l'entrada en vigor del Decret, el Consell Català de Formació Continuada de les Professions Sanitàries, d'acord amb les atribucions previstes en l'article 1.2.c) del Decret 407/2006, ha d'haver formulat les propostes de constitució dels consells tècnics de les diferents professions sanitàries, amb l'excepció del que s'estableix en la citada disposició addicional primera del citat Decret 407/2006.
La segona disposició transitòria estableix que mentre no es constitueixin els consells tècnics de formació continuada de les diferents professions sanitàries incloses en l'àmbit d'aplicació de la Llei 44/2003, de 21 de novembre, i amb la finalitat de poder constituir el Plenari del Consell Català de Formació Continuada de les Professions Sanitàries, els col·legis professionals o, si escau, les associacions professionals més representatives de les professions sanitàries no subjectes a col·legiació han de designar, per a la seva incorporació al Plenari del Consell, una persona en representació de cadascuna d'aquestes professions, amb l'excepció del cas d'infermeria, a la qual correspon dos representants.
Com sigui que correspon al Consell Català de Formació Continuada la proposta de constitució dels consells tècnics de formació continuada, quan aquests ja s'hagin constituït, hauran d'adoptar l'acord de ratificació o, si escau, de proposar la substitució de les persones membres designades pel col·legi o l'associació professional, per tal de designar la representació del consell tècnic en el Plenari del Consell Català.
La disposició estableix que aquest procediment no és d'aplicació a les professions mèdica ni farmacèutica, ja que els seus representants són designats pels consells tècnics de formació mèdica continuada i pel de formació farmacèutica, respectivament, segons la disposició addicional primera esmentada.
La tercera disposició transitòria preveu que, mentre no es produeixi l'adaptació prevista en la disposició addicional segona, els consells tècnics de formació continuada de caràcter mèdic o farmacèutic, seguiran regulant-se pel que fa a la composició, l'estructura i les normes de funcionament per les ordres de creació citades més amunt, la derogació de les quals es preveu en la disposició derogatòria.
Finalment, s'estableix l'entrada en vigor del Decret per a l'endemà de publicar-se al Diari Oficial de la Generalitat de Catalunya.
Cal fer una observació final: el termini establert en la disposició transitòria primera vincula, pel que fa al termini de tres mesos, el Consell Català de la Formació Continuada de les Professions Sanitàries, per tal que formuli les propostes de constitució dels consells tècnics, però, per contra, no preveu el termini d'adequació per part d'aquests.
En particular, i pel que fa al Consell Tècnic de Formació Mèdica Continuada i al Consell Tècnic de Formació Farmacèutica Continuada, queda indeterminat el temps d'aplicació de la normativa de la seva creació, la qual es proposa derogar.
Seria oportú resoldre aquesta qüestió.
Finalment, en relació amb la disposició transitòria primera, aquesta Comissió considera que té un contingut més propi d'una disposició addicional en no establir-se un règim transitori pròpiament dit.
D'altra banda, el text del Projecte de modificació del Decret 407/2006 no planteja cap problema de legalitat.
Es pot elevar al Govern, per a la seva aprovació, el Projecte de decret de modificació del Decret 407/2006, de 24 d'octubre, de creació del Consell Català de Formació Continuada de les Professions Sanitàries i dels consells tècnics de formació continuada.